KIRJALLINEN KYSYMYS E-3883/02 esittäjä(t): Konstantinos Hatzidakis (PPE-DE) komissiolle. Yhdistettyyn tietojärjestelmään sisältyvät yhteisön varoja koskevat tiedot.



Virallinen lehti nro 242 E , 09/10/2003 s. 0080 - 0080



KIRJALLINEN KYSYMYS E-3883/02 esittäjä(t): Konstantinos Hatzidakis (PPE-DE) komissiolle (13. tammikuuta 2003) Aihe: Yhdistettyyn tietojärjestelmään sisältyvät yhteisön varoja koskevat tiedot Yhteisön kolmannen tukikehyksen yhdistettyä tietojärjestelmää koskeva Ergorama-verkkosivu sisältää tietoja alakohtaisten ja alueellisten toimintaohjelmien rahoitustaulukoista sekä alaohjelmiin sisältyvistä hankkeista. Ainakaan tässä vaiheessa ei kuitenkaan ole saatavilla tietoja sitoumuksista tai tosiasiallisista määrärahoista. Näin ollen nämä tiedot eivät ole asianomaisten virallisten tahojen ja kansalaisten saatavilla, lukuun ottamatta kreikkalaisten viranomaisten asiasta jälkikäteen antamia ilmoituksia. Voisiko komissio vastata seuraaviin kysymyksiin: 1. Eikö sen mielestä ole tarkoituksenmukaista sisällyttää yhteisön kolmannen tukikehyksen määrärahojen käyttöönottoa koskevia tietoja säännöllisin väliajoin Ergorama-verkkosivulle? 2. Vallitseeko muissa jäsenvaltioissa käytäntö, jonka mukaan asiasta vastaavat viranomaiset tallentavat sähköisten tietojärjestelmien avulla tietoja yhteisön varojen käyttöönotosta? Michaele Schreyerin komission puolesta antama vastaus (18. helmikuuta 2003) 1. Ergorama-verkkosivu (http://www.mnec.gr/ergorama/defaultx.asp) on kaikkien osapuolten (hallintoviranomaisten, yksittäisten maksuviranomaisten, edunsaajien, ministeriöiden ja kaikkien Kreikan kansalaisten) tärkein keino päästä hallinnon tietojärjestelmään (M.I.S. eli ...- ). Verkkosivulla on (lukuisina Excel-taulukkoina, Word- ja Acrobat-asiakirjoina) paljon tietoa yhteisön tukikehyksen rakenteesta, toimintaohjelmista ja tärkeimmistä tukikohteista, mutta tähän mennessä verkkosivuilla ei ole ollut saatavissa tietoa menoista eikä varojen käyttöönotosta. Menoja koskevaa tietoa on kuitenkin saatavissa joko valtiovarainministeriön verkkosivuilta (http://www.mnec.gr/ypourgeio/default.asp) tai erityisiltä yhteisön tukikehystä käsitteleviltä verkkosivuilta (http://www.hellaskps.gr/). Näiden sivujen sisältämät tiedot saadaan tietojärjestelmään kootuista tiedoista, ja ne päivitetään aina kahden tai kolmen kuukauden välein. Kreikan viranomaisten ja komission välisissä keskusteluissa on useita kertoja käsitelty mahdollisuutta julkaista menoja koskevia tietoja suoraan Ergorama-verkkosivulla. Asia on parhaillaan Kreikan viranomaisten harkittavana. 2. Hallinnon tietojärjestelmän sovellukset ovat kaikkien jäsenvaltioiden kannalta velvoittavia. Kuitenkin niiden verkkosivuilta (tai kunkin valtiovarainministeriön asiaa koskevilta verkkosivuilta) julkisesti saatavan tiedon määrä vaihtelee paljon jäsenvaltioiden kesken. Kaikki jäsenvaltiot täyttävät (julkisesti saatavilla olevaa tietoa koskevat) vähimmäisvaatimukset, mutta kukin jäsenvaltio on saanut päättää itse ylimääräisten tietojen sisällyttämisestä omille hallinnon tietojärjestelmää koskeville verkkosivuilleen. Eräät jäsenvaltiot ovat tehneet päätöksen julkaista vain vaaditut vähimmäistiedot, toisilla on ylimääräisiä tietoja ja paljon linkkejä. Kreikan Ergorama on eräs yksityiskohtaisimmista ja informatiivisimmista verkkosivuista. Lisäksi sivun mullistavana piirteenä ovat viimeaikaiset täydennykset, kuten lopullisten edunsaajien mahdollisuus suoraan yhteydenottoon tai mahdollisuus käyttää Oraclen työkalua (Discoverer), jolla kaikki tarvittavat tiedot ovat saatavissa reaaliaikaisina tietokantaan johtavan suoran linkin kautta. On myös syytä todeta, että komissio julkaisee vuosittain kaikki yhteisön jäsenvaltiot kattavan analyysin rakennerahastojen talousarvion toteutumisesta. Viimeksi on julkaistu huhtikuussa 2002 vuotta 2001 koskeva analyysi.